Video: Sjimpansee in vliegtuig steel harteAnthony Caere en Mussa in die vliegtuig. (Foto: Facebook/Lwiro Primates) ŉ Video van ŉ skattige babasjimpansee wat tydens ŉ reddingspoging in ŉ ligte vliegtuig reis, het internetgebruikers wêreldwyd aan die koer. Volgens The Daily Mail is die sjimpansee, Mussa, deur Anthony Caere, die vlieënier van die ligte vliegtuig, in die Demokratiese Republiek van die Kongo (DRK) uit die visier van stropers gered. Caere is ŉ vlieënier wat betrokke is by die Virunga Nasionale Park in die DRK en het in samewerking met Lwiro Primates, ŉ organisasie wat hom daarop toespits om babasjimpansees wat deur stropery wees gelaat is, gehelp om Mussa te red en te rehabiliteer. Dié organisasie is in Bukavu, die hoofstad van die provinsie Suid-Kivu in die DRK. Mussa en Caere het goed bevriend geraak tydens hul vlug. In die video kan daar gesien word hoe Mussa afbuk om aan die kontrole te peuter. Hy kom heeltemal ontspanne voor en raak in ŉ stadium op Caere se skoot aan die slaap. Daar kan ook gesien word hoe Caere met Mussa se hare speel en hom liefderik agter sy kop liggies soen. Mussa sal by die Lwiro-organisasie aanbly en word tans behandel vir dermparasiete, maar natuurbewaarders sê hy speel en lag sedert hy gered is. Caere het op Instagram die spanne van die Virunga Nasionale Park en die Lwiro-organisasie geloof vir hul spanwerk. “Die video is baie oulik, maar dit is eintlik hartseer. Hy hoort by sy ma, maar ons is bly ons kon hom ŉ goeie, nuwe huis gee. Dankie aan die hele span. Dít is bewaring!” Lwiro Primates het op Facebook gesê elke reddingspoging is ŉ poging deur mense van verskeie organisasies om saam te werk om lewens te red. “Reddingspogings ontlok altyd gemengde gevoelens. Mense is bly omdat ons die sjimpansees red, maar ook hartseer omdat dit eintlik hul vryheid en lewe in die natuur aan bande lê.” Die video is reeds meer as 23 000 keer gedeel. Every rescue is an effort from a lot of people from different organisations who work together to save lives. It is a beautiful moment to see the result of everybody's implication, in this case we save the life of Mussa. You can also be part of this team effort! You can contribute to Mussa's rehabilitation by donating in our website: www.lwiroprimates.org or directly in the "donate" button on Facebook. Thanks so much! You are a very important part of our team ❤️ Posted by Lwiro Primates on Wednesday, February 28, 2018